200 kinders uit tehuise verwyderArgieffoto (Foto: Efraimstochter/Pixabay) Die KwaZulu-Natalse Christelike maatskaplike dienste (CSS) oorweeg regstappe ná die departement van maatskaplike ontwikkeling 200 kinders uit drie CSS-kinderhuise verwyder het. CSS het gesê die departement het die kinders onverwags verwyder en nie enige redes verskaf vir dié drastiese maatreël nie. “Beamptes van die departement van maatskaplike ontwikkeling het Vrydag en Saterdag by Môrester Ladysmith, Môrester Newcastle en House Meah opgedaag en die kinders, van babas tot 18 jaar oud, uit die kinderhuise verwyder,” het ds. Gerhard Botha, uitvoerende hoof van CSS in KwaZulu-Natal, in ŉ verklaring gesê. Botha is nie seker waarheen die kinders geneem is nie. “Skriftelike en mondelingse besware van CSS se prokureurs en verskeie versoeke om eers die saak te bespreek, is geïgnoreer.” Volgens Botha het die departement glad nie met die bestuur van die CSS of enige van die drie kinderhuise oor die saak gekommunikeer nie. “Ons is glad nie in kennis gestel van enige beweerde probleme of die besluit om die kinders te verwyder nie. Nie een van die kinders se ouers of hul voogde is in kennis gestel dat die kinders geskuif gaan word of selfs waarheen hulle geskuif gaan word nie.” Botha sê daar is gerugte dat die departement anonieme klagtes oor die kinderhuise ontvang het. “Ons is egter nie seker nie, omdat die departement tot dusver geweier het om die saak met CSS te bespreek. As daar enige klagtes is, is ons bereidwillig om ons volle samewerking te gee tydens ŉ deeglike ondersoek saam met die departement en enige probleme reg te stel in opdrag van die departement. Is dit regtig nodig om 200 weerlose kinders op só manier te traumatiseer?” Hy het bygevoeg van die kinders is weggeneem sonder hul medikasie. Volgens hom sou ŉ alternatief gewees het om eerder die personeel te verwyder en hulle te vervang met personeellede van die departement; of dat die departement alle bedrywighede by die drie huise kon oorsien totdat die saak bespreek kon word en nodige stappe gedoen kon word. “Die departement het hierdie voorstelle eenvoudig geïgnoreer. Al wat ons vir ons kinders wil hê, is dat hulle terug moet wees by die huis waar hulle veilig voel en versorg word. Die beste belang van ons kinders is altyd ons eerste prioriteit en enige klagtes sal dus altyd deeglik ondersoek word. Ons bied steeds ons volledige samewerking aan die departement, en sal enige nodige regstellende maatreëls toepas, maar ons is ongelukkig nie die kans gebied om dit te doen nie.” Die CSS sal Maandag ŉ dringende aansoek by die hooggeregshof in Pietermaritzburg indien om die kinders onmiddellik te laat terugkeer huis toe hangende verdere ondersoek. Die Demokratiese Alliansie het intussen Weziwe Thusi, LUR van maatskaplike ontwikkeling in KwaZulu-Natal versoek om “dringend in te gryp om ŉ Esidimeni-katastrofe in KwaZulu-Natal te voorkom”. Alf Lees, DA-LP, het gesê die departement van maatskaplike ontwikkeling het met gewapende polisiebeamptes by die drie kinderhuise opgedaag. “Die kinders is na dorpe oor die provinsie heen geneem, insluitend Richardsbaai, Margate, Port Shepstone, Newcastle en Victory Haven in Ladysmith. Die beamptes het nie enige kos vir die kinders gehad nie en die ouers is nie in kennis gestel nie.” Lees het gesê van die kinders het weggehardloop van die plekke waar hulle afgelaai is en na Môrester Ladysmith teruggekeer. “Daar word beweer die kinders is by die huise mishandel, maar nie een enkele lid van die bestuur of die personeel is aangekla of in hegtenis geneem nie.” Volgens hom is daar geen rede vir die traumatiese ervaring wat die kinders moes beleef nie. Hy doen ŉ beroep op premier Willies Mchunu en Thusi om dadelik stappe te doen om seker te maak die kinders word behoorlik en liefdevol versorg; om die ouers dadelik te kontak om hulle in kennis te stel waarheen hul kinders geskuif is en waarom hulle geskuif is; en om vervoer beskikbaar te maak sodat ouers hul kinders kan besoek. “Hulle moet ook publiek redes verskaf en aanspreeklikheid doen waarom die kinders van die huise verwyder is, die wettigheid van die stappe wat gedoen is om die kinders te verwyder, die manier hoe die kinders verwyder is, waarheen elke kind geneem is, die medikasie en spesiale behoeftes wat elke kind mag vereis, waarom stappe nie teen die bestuur of personeel gedoen is nie, en die redes waarom die kinders nie in die huise gelos kon word onder noodsorg van departementele personeel en ander opgeleide personeel nie.” Lees het gesê hy het Mchunu skriftelik versoek om dringend stappe te doen om die kinders te red. “Ons hoop en bid dat hierdie nie ŉ herhaling sal wees van die [Life] Esidimeni-katastrofe [in Gauteng] nie.”